Պատկերացնո՞ւմ եք` եթե քաղաքապետը իսկապես ականջալուր լիներ մեր մտահոգություններին` գուցե ապրեինք վարդագույն Երևանում, ոչ թե` վարդագույնով ներկված շենքերի կույտում: Եթե ինչ-որ քայլ անելուց առաջ իսկապես իրազեկեին հանրությանը, ոչ թե` որոշում կայացնեին, իրենք իրենց արածն անեին և դեռ մի բան էլ զարմանային, թե` մարդկանց ի՞նչ եղավ, անհնազանդ դարձան, գուցե Հին Երևան ասելով` ոչ թե թղթի վրա մնացած ծրագիր, այլ կենդանի պատմություն դարձած շինություններ ու փողոցներ մտաբերեինք: Թե չէ ծառահատումից առաջ իրազեկել, թե` ծառերը հատելու ենք… այնպես չէ` ընդառաջում եք մեզ ինչ-որ հարցում, հատկապես, որ փողկապն ուղղելով ու կոկորդը մաքրելով` հպարտությամբ հայտարարում եք ծառատունկերի մասին. եթե ձեր տնկած ծառերի գոնե կեսին հետևեիք, Երևանը հիմա անտառի վերածված կլիներ: